62023TJ0590_RES
Byla T‑590/23
Emilio De Capitani
prieš
Europos Sąjungos Tarybą
2025 m. spalio 29 d. Bendrojo Teismo (devintoji kolegija) sprendimas
„Galimybė susipažinti su dokumentais – Reglamentas (EB) Nr. 1049/2001 – Tarybos generalinio sekretoriato darbo dokumentai, susiję su dviem pasiūlymais dėl teisėkūros procedūra priimamo akto, kurie prašymo leisti susipažinti pateikimo metu tebebuvo nagrinėjami – Dalinis atsisakymas leisti susipažinti – Išimtis, susijusi su sprendimų priėmimo proceso apsauga – Ieškinys dėl panaikinimo – Dokumentų, su kuriais leista susipažinti pateikus prašymą, nepaskelbimas Tarybos registre – Akto, kurį galima ginčyti, nebuvimas – Nepriimtinumas“
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių pasekmių – Institucijos tylėjimas ar neveikimas – Kartotinis sprendimas atsisakyti leisti susipažinti su dokumentais – Prilyginimas implicitiniam sprendimui atsisakyti paskelbti registre dokumentus, su kuriais leista susipažinti – Netaikymas
(SESV 263 straipsnis; Europos Parlamento ir Tarybos reglamento 1049/2001 2 straipsnio 1 dalis, 8 straipsnio 3 dalis ir 12 straipsnis)
(žr. 46–55 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Sprendimų priėmimo proceso apsauga – Sąvoka – Apimtis – Teisėkūros dokumentai – Įtraukimas
(SESV 15 straipsnio 3 dalis; Europos Sąjungos pagrindinių teisių chartijos 42 straipsnis; Europos Parlamento ir Tarybos reglamento Nr. 1049/2001 4 straipsnio 3 dalies pirma pastraipa)
(žr. 70–74 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Sprendimų priėmimo proceso apsauga – Sąlygos – Konkreti, faktinė ir didelė žala šiam procesui – Didelės žalos sąvoka – Esminis poveikis sprendimų priėmimo procesui – Vertinimo kriterijai
(Europos Parlamento ir Tarybos reglamento Nr. 1049/2001 4 straipsnio 3 dalies pirma pastraipa)
(žr. 93–98, 109–114 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Sprendimų priėmimo proceso apsauga – Sąlygos – Konkreti, faktinė ir didelė žala šiam procesui – Bendras ir abstraktus šios žalos pateisinimas – Nepriimtinumas
(Europos Parlamento ir Tarybos reglamento Nr. 1049/2001 4 straipsnio 3 dalies pirma pastraipa)
(žr. 106, 115, 119, 120 punktus)
Santrauka
Išnagrinėjęs ieškinį dėl panaikinimo (jį patenkino iš dalies), Bendrasis Teismas nusprendė dėl santykio tarp, pirma, galimybės susipažinti su dokumentais pateikus prašymą (
1
) ir, antra, institucijų pareigos, kiek įmanoma, sudaryti galimybes visuomenei tiesiogiai susipažinti su dokumentais, ypač teisėkūros dokumentais.
Ieškovas Emilio De Capitani pateikė prašymą leisti susipažinti su 33 Europos Sąjungos Tarybos darbo dokumentais, kuriais pasikeista per kelias teisėkūros procedūras, esančias Migracijos ir prieglobsčio pakto dalimi (toliau – WK dokumentai). Atsakydama į šį prašymą, Taryba jam leido be apribojimų susipažinti su 27 WK dokumentais ir iš dalies susipažinti su kitais trimis WK dokumentais. Tačiau Taryba kategoriškai atsisakė leisti susipažinti su dar kitais trimis WK dokumentais, motyvuodama iš esmės tuo, kad jų atskleidimas rimtai pakenktų jos sprendimų priėmimo procesui (
2
).
Ieškovui pateikus kartotinį prašymą leisti susipažinti su dviem iš jam neatskleistų dokumentų (toliau – ginčijami dokumentai), Taryba priėmė skundžiamą sprendimą (
3
), juo patvirtino atsisakymą leisti susipažinti su dokumentais.
Taigi ieškovas pareiškė ieškinį Bendrajame Teisme, juo iš esmės prašė panaikinti skundžiamą sprendimą, kiek juo, pirma, atsisakyta leisti jam susipažinti su ginčijamais dokumentais ir, antra, juo implicitiškai atsisakyta paskelbti registre teisėkūros dokumentus, su kuriais jam buvo leista susipažinti.
Bendrojo Teismo vertinimas
Nagrinėdamas antrąjį ieškinio pagrindą, Bendrasis Teismas vertino, ar ginčijamame sprendime įtvirtintas implicitinis Tarybos atsisakymas paskelbti registre ieškovo prašymu jam atskleistus dokumentus laikytinas aktu, kurį galima ginčyti.
Visų pirma, Bendrasis Teismas pažymėjo, kad skundžiamame sprendime nekalbama apie ieškovui atskleistų dokumentų skelbimą registre, ir priminė, kad institucijos atsakymo nepateikimas negali būti prilyginamas implicitiniam sprendimui, nebent yra aiškios nuostatos, nustatančios terminą, kuriam pasibaigus preziumuojama, kad institucija, kurios buvo prašoma priimti sprendimą, jį priėmė, ir apibrėžiančios šio sprendimo turinį.
Toliau Bendrasis Teismas pažymėjo, kad, kalbant apie galimybę susipažinti su dokumentais, į institucijos atsakymo nebuvimą aiškiai atsižvelgiama tik Reglamento Nr. 1049/2001 8 straipsnio 3 dalyje dėl kartotinių prašymų, kuriuos pateikė asmenys, turintys šio reglamento 2 straipsnio 1 dalimi garantuotą teisę susipažinti su dokumentais.
Taigi Bendrasis Teismas nagrinėjo, ar Reglamento Nr. 1049/2001 2 straipsnio 1 dalimi garantuota teisė susipažinti su dokumentais apima dokumentų paskelbimą atitinkamos institucijos registre šio reglamento 12 straipsnio 2 dalies pagrindu. Šiuo klausimu jis pažymėjo, jog Teisingumo Teismas jau yra nusprendęs, kad Reglamentas Nr. 1049/2001 tiesiogiai nesusieja jo 2 straipsnio 1 dalyje numatytos teisės susipažinti su dokumentais ir jo 11 straipsnyje įtvirtintos institucijų pareigos tvarkyti viešą registrą, todėl siekti, kad būtų laikomasi registravimo pareigos, negalima pateikiant prašymą susipažinti su dokumentais. (
4
) Anot Bendrojo Teismo, šie argumentai taikytini ir pareigoms, numatytoms Reglamento Nr. 1049/2001 12 straipsnyje, kuriame apibūdinta administracinė praktika, kurios atitinkamos institucijos turi laikytis sudarydamos visuomenei galimybę susipažinti su dokumentais, ir jis neturi ryšio su pačia teise susipažinti. Be to, Bendrasis Teismas pabrėžė, kad šis straipsnis nenustato atitinkamoms institucijoms besąlyginės pareigos, nes jame numatyta, pirma, kad jos „kiek įmanoma“ sudaro galimybes visuomenei tiesiogiai susipažinti su dokumentais ir, antra, kad teisėkūros dokumentai turėtų būti tiesiogiai prieinami, laikantis nurodyto reglamento 4 ir 9 straipsnio nuostatų.
Galiausiai Bendrasis Teismas padarė išvadą, kad pateikiant prašymą susipažinti su dokumentais negalima priversti institucijos paskelbti dokumento jos registre ir kad Reglamento Nr. 1049/2001 2 straipsnio 1 dalimi garantuota teisė susipažinti su dokumentais neapima dokumentų paskelbimo atitinkamos institucijos registre. Taigi tai, kad skundžiamame sprendime Taryba neaptarė WK dokumentų, su kuriais ieškovui buvo leista susipažinti, paskelbimo registre, negali būti prilyginta Reglamento Nr. 1049/2001 8 straipsnio 3 dalies pagrindu preziumuojamam implicitiniam sprendimui atsisakyti paskelbti.
Atsižvelgdamas į tai, kas išdėstyta, Bendrasis Teismas atmetė šį ieškinio pagrindą kaip nepriimtiną, nes nėra akto, kuri galima ginčyti.
(
1
)	Kaip numatyta 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331) 2 straipsnio 1 dalyje.
(
2
)	Kaip tai suprantama pagal Reglamento Nr. 1049/2001 4 straipsnio 3 dalies pirmą pastraipą.
(
3
)	2023 m. liepos 14 d. Europos Sąjungos Tarybos sprendimas SGS 23/002579 (toliau – skundžiamas sprendimas).
(
4
)	Šiuo klausimu žr. 2014 m. spalio 2 d. Sprendimą Strack / Komisija (C‑127/13 P, EU:C:2014:2250, 44 punktas).